Universitetet i Agder

Historie

Ideen om et universitet i Agder-regionen kom antagelig ikke lenge etter Kristiansands grunnleggelse i 1641. Biskop Johan Ernst Gunnerus, som hadde fått ansvaret for å planlegge opprettelsen av et universitet, foreslo i 1771 å grunnlegge Norges første universitet i Kristiansand. Senere ble det imidlertid besluttet at universitetet skulle plasseres i Christiania, og universitetet ble etablert der i 1813.
Universitetet i Agder regner sin historie tilbake til etableringen av Christianssands Stifts Seminarium, også kjent som Holt seminar, i 1839. Dette var en av de første lærerutdanningene i Norge og seminarets første rektor, Andreas Faye, regnes også som UiAs første. I nyere tid er Halvor Vegard Hauge en sentral forløper i etableringen av Agder distriktshøgskole (ADH), som var en av tre distriktshøyskoler som startet prøvedrift i 1969. (De andre to distriktshøyskolene som ble startet i 1969 var Rogaland distriktshøyskole i Stavanger og Møre og Romsdal distriktshøyskole i Molde.) Disse tre skolene ble opprettet etter forslag fra Ottosenkomiteen. De tre distriktshøyskolene gikk over til permanent drift i 1975, flere kom til og ble siden slått samme med andre høyskoler til 26 statlige høgskoler.
Ved etableringen av Høgskolen i Agder i 1994 ble seks statlige høyskoler i Kristiansand, Grimstad og Arendal slått sammen. Dette skjedde som en del av Høyskolereformen av 1994. Blant disse hørte bl.a Agder distriktshøyskole, Agder ingeniør- og distriktshøgskole, Agder musikkonservatorium, Kristiansand sykepleierhøyskole og Kristiansand lærerhøyskole. I 2007 ble det nye universitetet åpnet av kronprinsesse Mette-Marit.
Etter å ha fått universitetsstatus var UiA i flere år det eneste universitetet i Norge med campuser i forskjellige byer.
19. juni 2007 kunngjorde Nasjonalt organ for kvalitet i utdanningen at høyskolen tilfredsstiller kravene til akkreditering som universitet. Høyskolen sendte sin søknad om universitetsstatus til Kunnskapsdepartementet neste dag. 10. august 2007 ble det besluttet i statsråd at høyskolen fikk status som «Universitetet i Agder» fra og med 1. september 2007. 1. juli 2017 ble Agder Naturmuseum og Botaniske Hage (opprinnelig stiftet 1828 som Kristiansand Museum) en del av universitetet. Museet skiftet i den anledning navn til Naturmuseum og botanisk hage, Universitetet i Agder.

Campus Kristiansand

Selve høyskolen hadde flere lokaler i Kristiansandsområdet igjennom 1990-tallet, inkludert de gamle lokalene til Sørlandet sykehus. I 1999 ble grunnsteinen til de nye lokalene og senere universitetsbyggene startet og påbygningen av den nye Campus Kristiansand begynte. Den nye campusen ble lagt til Gimlemoen og Spicheren på Lund, hvor den tidligere garnisonen i Agder var lokalisert. De militære aktivitetene ble avviklet i 1995. I 2001 ble de nye lokalene åpnet av statsminister Kjell Magne Bondevik, da universitetet ble offisielt åpnet i 2007 var kronprinsesse Mette-Marit som ledet åpningen. I 2011 sto det hittil nyeste bygget på campusen ferdig, det nye musikkbygget som da tok over mye av rollen Agder musikkonservatorium hadde hatt. På campusen i Kristiansand er en av verdens største samlinger av amerikansk beatkunst utenfor USA, utstilt. UiAs kantine har også flere år på rad blitt kåret til landets beste.
UiAs sentralstyre og de fleste fakultetene som: Humaniora, økonomi, kunst og idrett, holder til på Gimlemoen.

Campus Grimstad

I 2010 åpnet det nye Campus Grimstad, også denne ble det åpnet av kronprinsesse Mette-Marit. Studiestarten i 2010 representerte en historisk milepæl både for Grimstad som by og Universitetet i Agder som utdanningsinstitusjon. Med åpningen av Campus Grimstad ble helsefagene i Arendal slått sammen med studietilbudet i Grimstad, og samlet på ett sted.
Grimstads program er mer rettet mot ingeniørfag, sykepleie og lærerutdanning.

Studiemiljø

UiA har eget studentparlament og egen studentforening (STA). Universitetet har også egne kulturhus i Kristiansand og Grimstad som begge drives av studentene.
Studentavisen Unikum dekker både Universitetet i Agder og andre skoler tilknyttet Studentsamskipnaden i Agder. Avisen blir drevet på frivillig basis. Avisen kommer ut en gang i måneden fra januar til mai og fra august til desember. Første utgave kom ut våren 2001, ett år etter at studentavisen Sørvisa hadde blitt lagt ned. Avisen driver også nettstedet Unikumnett.no.
Universitetet har også egen studentradio, studentorkester (Blæsen) og studinekor (bl.a. Lady Klukk).